रायपुर। छत्तीसगढ़ के दंतेवाड़ा में नक्सलियों के साथ गुरुवार की सुबह हुई मुठभेड़ में सुरक्षाबलों ने ७ नक्सलियों को मार गिराया है। यह मुठभेड़ प्रदेश में बीजापुर और दंतेवाड़ा जिले की सीमा पर हुई, जिसमें पुलिस और सीआरपीएफ ने संयुक्त कार्रवाई की और ७ नक्सलियों को ढेर कर दिया। साथ ही मौके से पुलिस को भारी मात्रा में नक्सलियों के हथियार भी मिले हैं। मुठभेड़ की यह वारदात दंतेवाड़ा में तिमेनार की पहाड़ियों के पीछे गंगालूर थाना क्षेत्र में हुई है। दंतेवाड़ा एसटीएफ और सीआरपीएफ की संयुक्त कार्रवाई में गुरुवार की सुबह ६ बजे ये नक्सली मारे गए हैं। दंतेवाड़ा के एएसपी नक्सल ऑपरेशन जी. एन. बघेल ने इसकी पुष्टि की है। जानकारी के मुताबिक मारे गए ७ नक्सलियों में तीन महिलाएं और ४ पुरुष शामिल हैं। मृतक नक्सलियों के पास से एनसास राइफल, दो थ्री नॉट थ्री राइफल, एक १२ बोर राइफल और कुछ अन्य हथियार बरामद हुए हैं।